Rådets fælles holdning 2004/137/FUSP

af 10. februar 2004

om restriktive foranstaltninger over for Liberia og om ophævelse af fælles holdning 2001/357/FUSP

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) Rådet vedtog den 7. maj 2001 fælles holdning 2001/357/FUSP(1) om restriktive foranstaltninger over for Liberia med henblik på at gennemføre FN's Sikkerhedsråds resolution 1343 (2001).

(2) Fælles holdning 2001/357/FUSP, som forlænget ved fælles holdning 2002/457/FUSP(2), blev ændret ved fælles holdning 2003/365/FUSP(3), fælles holdning 2003/666/FUSP 2003(4) og fælles holdning 2003/771/FUSP(5) med henblik på at gennemføre efterfølgende, beslægtede sikkerhedsrådsresolutioner (UNSCR).

(3) FN's Sikkerhedsråd vedtog den 22. december 2003 resolution 1521 (2003), der ændrede Sikkerhedsrådets beslutning om handling i medfør af kapitel VII ved at afslutte de foranstaltninger, der var fastsat i UNSCR 1343 (2001) og dermed beslægtede resolutioner, og fastlægge ændrede foranstaltninger, der skal indføres over for Liberia.

(4) Med henblik på at gennemføre disse foranstaltninger bør finansieringsmidler eller finansiel bistand i forbindelse med militæraktiviteter, der ikke er nævnt i UNSCR 1521 (2003), ligeledes forbydes.

(5) Der er behov for handling fra Fællesskabets side for at gennemføre en række foranstaltninger -

VEDTAGET FØLGENDE FÆLLES HOLDNING:

Artikel 1

1. a) På de betingelser, der er fastsat i UNSCR 1521 (2003), forbydes salg, levering, overførsel eller eksport af våben og af alle typer dertil knyttet materiel, herunder våben og ammunition, militærkøretøjer og -udstyr, paramilitært udstyr samt reservedele hertil, fra statsborgere i medlemsstaterne eller fra medlemsstaternes områder eller ved anvendelse af skibe eller luftfartøjer, der fører deres flag, til Liberia, uanset om de hidrører fra medlemsstaterne eller ej.

b) Det forbydes ligeledes:

- direkte eller indirekte at yde, sælge, levere eller overføre teknisk bistand, at yde mæglervirksomhed eller andre tjenester i forbindelse med militæraktiviteter og i forbindelse med levering, fremstilling, vedligeholdelse og brug af det i litra a) nævnte udstyr, til personer, enheder eller organisationer i Liberia eller til anvendelse i dette land

- direkte eller indirekte at levere finansieringsmidler eller finansiel bistand i forbindelse med militæraktiviteter, herunder navnlig gavebistand, lån og eksportkreditforsikring, i forbindelse med salg, levering, overførsel eller eksport af det i litra a) nævnte udstyr til alle personer, enheder eller organisationer i Liberia eller til anvendelse i dette land.

2. Stk. 1 finder ikke anvendelse på:

a) våben og dertil knyttet materiel og teknisk uddannelse og bistand, som udelukkende er bestemt til støtte eller brug for De Forenede Nationers mission i Liberia (UNMIL)

b) våben og dertil knyttet materiel og teknisk uddannelse og bistand, som udelukkende er bestemt til støtte for eller brug i forbindelse med et internationalt uddannelses- og reformprogram for Liberias væbnede styrker og politi, som forinden er godkendt af det udvalg, der er nedsat ved punkt 21 i UNSCR 1521 (2003) (i det følgende benævnt "udvalget")

c) militærudstyr, der ikke er bestemt til at dræbe, men som udelukkende er til humanitær brug eller beskyttelsesbrug, eller dertil knyttet teknisk bistand eller uddannelse, som forinden er godkendt af udvalget

d) beskyttelsesbeklædning, herunder skudsikre veste og militærhjelme, der midlertidigt udføres til Liberia udelukkende til personlig brug for personel fra FN, repræsentanter for medierne, humanitært hjælpepersonale, ulandsfrivillige og tilknyttet personale.

3. Levering, salg eller overførsel af våben og dertil knyttet materiel eller levering af tjenester, nævnt i stk. 1, litra a), b) og c), kræver en godkendelse, som skal udstedes af medlemsstaternes kompetente myndigheder. Medlemsstaterne tager stilling til levering i henhold til stk. 2, litra a), b) og c), i hvert enkelt tilfælde under fuld hensyntagen til kriterierne i Den Europæiske Unions adfærdskodeks for våbeneksport. Medlemsstaterne kræver tilstrækkelige garantier mod misbrug af godkendelser, der er givet i henhold til nærværende stykke, og træffer om nødvendigt foranstaltninger med henblik på tilbageførsel af de leverede våben eller det leverede tilknyttede materiel.

4. I denne fælles holdning forstås ved "teknisk bistand" enhver form for teknisk støtte i forbindelse med reparation, udvikling, fremstilling, samling, prøvning, vedligeholdelse eller anden teknisk tjeneste, idet bistanden kan ydes i form af instruktion, rådgivning, oplæring, overførsel af driftskendskab eller konsulentservice. Teknisk bistand omfatter mundtlig bistand.

Artikel 2

1. På de betingelser, der er fastsat i UNSCR 1521 (2003), træffer medlemsstaterne de nødvendige foranstaltninger til at forhindre indrejse på eller transit gennem deres område af alle personer, der er udpeget af udvalget, og som:

a) udgør en trussel mod fredsprocessen i Liberia, eller som er involveret i aktiviteter, der tager sigte på at underminere fred og stabilitet i Liberia og delregionen, herunder de højtstående medlemmer af forhenværende præsident Charles Taylors regering og disses ægtefæller samt medlemmer af Liberias tidligere væbnede styrker, der har forbindelser til forhenværende præsident Charles Taylor

b) har overtrådt forbuddet mod salg, levering, overførsel eller eksport af våben og af alle typer dertil knyttet materiel, herunder våben og ammunition, militærkøretøjer og -udstyr, paramilitært udstyr samt reservedele hertil, eller forbuddet mod at yde teknisk uddannelse eller bistand i forbindelse med levering, fremstilling, vedligeholdelse og brug af sådant udstyr

c) yder finansiel eller militær støtte til væbnede oprørsgrupper i Liberia eller i andre lande i regionen, eller som er tilknyttet enheder, der yder sådan støtte.

2. Intet i stk. 1 forpligter en stat til at nægte egne statsborgere indrejse på sit område.

3. Foranstaltningerne i stk. 1 finder fortsat anvendelse på de personer, der allerede er udpeget i henhold til stk. 7, litra a), i UNSCR 1343 (2001), indtil udvalget har foretaget udpegelse af personer.

4. Stk. 1 finder ikke anvendelse, hvis udvalget fastslår, at sådanne rejser er begrundet ud fra humanitære behov, herunder religiøs pligt, eller hvis udvalget konkluderer, at en undtagelse i øvrigt vil fremme sikkerhedsrådsresolutionernes mål om at skabe fred, stabilitet og demokrati i Liberia og varig fred i delregionen.

Artikel 3

Direkte eller indirekte import af uslebne diamanter fra Liberia til Fællesskabet forbydes på betingelserne i UNSCR 1521 (2003), uanset om sådanne diamanter stammer fra Liberia.

Artikel 4

Import til Fællesskabet af kævler og tømmer med oprindelse i Liberia forbydes på betingelserne i UNSCR 1521 (2003).

Artikel 5

Denne fælles holdning finder anvendelse indtil den 22. december 2004, medmindre Rådet træffer anden beslutning i overensstemmelse med fremtidige relevante sikkerhedsrådsresolutioner.

Artikel 6

Fælles holdning 2001/357/FUSP ophæves.

Artikel 7

Denne fælles holdning har virkning fra datoen for vedtagelsen.

Den anvendes fra den 22. december 2003.

Artikel 8

Denne fælles holdning offentliggøres i Den Europæiske Unions Tidende.

Udfærdiget i Bruxelles, den 10. februar 2004.

På Rådets vegne

C. McCreevy

Formand

(1) EFT L 126 af 8.5.2001, s. 1. Senest ændret ved fælles holdning 2003/771/FUSP (EUT L 278 af 29.10.2003, s. 50).

(2) EFT L 155 af 14.6.2002, s. 62.

(3) EUT L 124 af 20.5.2003, s. 49.

(4) EUT L 235 af 23.9.2003, s. 28.

(5) EUT L 278 af 29.10.2003, s. 50.